Document ID: 32007R0958

ΚΑΝΟΝΙΣΜΌΣ (ΕΚ) αριθ. 958/2007 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 27ης Ιουλίου 2007
σχετικά με τα στατιστικά στοιχεία του ενεργητικού και του παθητικού των επενδυτικών οργανισμών
(ΕΚΤ/2007/8)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5,
Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2533/98 προβλέπει στο άρθρο 2 παράγραφος 1 ότι, για την εκπλήρωση των υποχρεώσεων παροχής στατιστικών στοιχείων, η Ευρωπαϊκή Κεντρική Τράπεζα (ΕΚΤ), με τη βοήθεια των εθνικών κεντρικών τραπεζών (ΕθνΚΤ), έχει το δικαίωμα να συλλέγει στατιστικές πληροφορίες εντός των ορίων του πληθυσμού αναφοράς παροχής στοιχείων αναφορικά με οτιδήποτε είναι απαραίτητο για την εκπλήρωση των καθηκόντων του Ευρωπαϊκού Συστήματος Κεντρικών Τραπεζών (ΕΣΚΤ). Από το στοιχείο α) της δεύτερης παραγράφου του άρθρου 2 του κανονισμού (ΕΚ) αριθ. 2533/98 προκύπτει ότι οι επενδυτικοί οργανισμοί (ΕΟ) αποτελούν τμήμα του πληθυσμού αναφοράς παροχής στοιχείων, για τους σκοπούς της εκπλήρωσης των υποχρεώσεων παροχής στατιστικών στοιχείων της ΕΚΤ, ανάμεσα σε άλλα, στον τομέα των χρηματικών και τραπεζικών στατιστικών. Περαιτέρω, το άρθρο 3 του κανονισμού (ΕΚ) αριθ. 2533/98 απαιτεί από την ΕΚΤ να προσδιορίσει τον πραγματικό πληθυσμό παροχής στοιχείων εντός των ορίων του πληθυσμού αναφοράς παροχής στοιχείων και της δίνει τη δυνατότητα να εξαιρεί ολικώς ή εν μέρει συγκεκριμένες κατηγορίες μονάδων παροχής στοιχείων από τις υποχρεώσεις παροχής στατιστικών στοιχείων που θέτει.
(2)
Προκειμένου να εκπληρώσει τα καθήκοντά του και να παρακολουθεί τις χρηματοπιστωτικές δραστηριότητες εκτός αυτών που έχουν αναλάβει νομισματικά χρηματοπιστωτικά ιδρύματα (ΝΧΙ), το ΕΣΚΤ απαιτεί υψηλής ποιότητας στατιστικές πληροφορίες για τη δραστηριότητα των ΕΟ. Βασικός σκοπός των στοιχείων αυτών είναι να αποκτήσει η ΕΚΤ μια πλήρη στατιστική εικόνα του τομέα των ΕΟ στα συμμετέχοντα κράτη μέλη, που θεωρούνται ως μια οικονομική επικράτεια.
(3)
Προκειμένου να περιοριστεί ο φόρτος εργασίας σχετικά με την παροχή στατιστικών στοιχείων, επιτρέπεται στις ΕθνΚΤ να συλλέγουν τις απαραίτητες πληροφορίες για τους ΕΟ από τον πραγματικό πληθυσμό παροχής στοιχείων ως τμήμα ενός ευρύτερου πλαισίου παροχής στατιστικών στοιχείων, το οποίο εξυπηρετεί άλλους στατιστικούς σκοπούς, υπό την προϋπόθεση ότι δεν τίθεται σε κίνδυνο η εκπλήρωση των στατιστικών απαιτήσεων της ΕΚΤ. Προκειμένου να διαφυλαχθεί η διαφάνεια, είναι σκόπιμο σ’ αυτές τις περιπτώσεις να ενημερώνονται οι μονάδες παροχής στοιχείων ότι τα στοιχεία συλλέγονται προκειμένου να εκπληρωθούν άλλοι στατιστικοί σκοποί.
(4)
Η κατοχή διαθέσιμων στοιχείων σχετικά με τις χρηματοπιστωτικές συναλλαγές διευκολύνει μια διεξοδικότερη ανάλυση της νομισματικής πολιτικής καθώς και άλλους σκοπούς. Τα στοιχεία για τις χρηματοπιστωτικές συναλλαγές, καθώς και τα στοιχεία για τα χρηματοπιστωτικά υπόλοιπα, χρησιμοποιούνται επίσης για την κατάρτιση άλλων στατιστικών, συγκεκριμένα των χρηματοπιστωτικών λογαριασμών της ζώνης του ευρώ.
(5)
Παρά το ότι οι κανονισμοί που εκδόθηκαν σύμφωνα με το άρθρο 34.1 του καταστατικού δεν παρέχουν οποιοδήποτε δικαίωμα ούτε επιβάλλουν οποιαδήποτε υποχρέωση στα μη συμμετέχοντα κράτη μέλη, το άρθρο 5 του καταστατικού εφαρμόζεται σε όλα τα κράτη μέλη, ανεξάρτητα από το αν έχουν υιοθετήσει ή όχι το ευρώ. Η αιτιολογική σκέψη 17 του κανονισμού (ΕΚ) αριθ. 2533/98 καθιστά σαφές ότι το άρθρο 5 του καταστατικού, μαζί με το άρθρο 10 (πρώην άρθρο 5) της συνθήκης, συνεπάγεται την υποχρέωση εκπόνησης και εφαρμογής σε εθνικό επίπεδο όλων των μέτρων που τα μη συμμετέχοντα κράτη μέλη θεωρούν κατάλληλα προκειμένου να συλλέξουν τις στατιστικές πληροφορίες που χρειάζονται για την εκπλήρωση των υποχρεώσεων παροχής στατιστικών στοιχείων στην ΕΚΤ και να πραγματοποιήσουν εγκαίρως τις προετοιμασίες στον τομέα της στατιστικής προκειμένου να καταστούν συμμετέχοντα κράτη μέλη.
(6)
Παρά το ότι ο παρών κανονισμός απευθύνεται κυρίως στους ΕΟ, ενδεχομένως να μην καθίστανται αμέσως διαθέσιμες από αυτούς πλήρεις πληροφορίες σχετικά με τους κατόχους μετοχών στον κομιστή έκδοσης ΕΟ, και είναι επομένως απαραίτητο να συμπεριληφθούν άλλες θεσμικές μονάδες στον πληθυσμό παροχής στοιχείων.
(7)
Οι ΕΟ θα υπόκεινται στο κατά το άρθρο 7 του κανονισμού (ΕΚ) αριθ. 2533/98 καθεστώς κυρώσεων της ΕΚΤ.
(8)
Το αργότερο μέχρι το έτος 2012, το διοικητικό συμβούλιο θα αξιολογήσει κατά πόσο θα επιτρέψει τη χρήση της συγκεντρωτικής προσέγγισης παροχής στοιχείων που θεσπίζεται σύμφωνα με τον παρόντα κανονισμό μόνο στα κράτη μέλη, των οποίων ο τομέας των επενδυτικών οργανισμών, ως προς το συνολικό ενεργητικό αντιπροσωπεύει μερίδιο χαμηλότερο από το ελάχιστο όριο του συνολικού υπό διαχείριση ενεργητικού στη ζώνη του ευρώ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για τους σκοπούς του παρόντος κανονισμού:
-
με τον όρο «ΕΟ» νοείται ο οργανισμός συλλογικών επενδύσεων ο οποίος:
α)
επενδύει σε χρηματοπιστωτικά και μη χρηματοπιστωτικά περιουσιακά στοιχεία, κατά την έννοια του παραρτήματος ΙΙ, στην έκταση που σκοπός του είναι η επένδυση κεφαλαίων που συγκεντρώνονται από το κοινό και
β)
συστήνεται κατά το κοινοτικό ή το εθνικό δίκαιο σύμφωνα με:
i)
το ενοχικό δίκαιο (ως αμοιβαίο κεφάλαιο το οποίο διαχειρίζονται εταιρίες διαχείρισης),
ii)
το δίκαιο των trust (ως κεφάλαιο επενδύσεων/unit trust),
iii)
το εταιρικό δίκαιο (ως εταιρία επενδύσεων), ή
iv)
οποιονδήποτε άλλο παρόμοιο μηχανισμό.
Στην έννοια του ΕΟ περιλαμβάνονται:
α)
οι οργανισμοί των οποίων τα μερίδια ή οι μετοχές εξαγοράζονται ή εξοφλούνται κατ’ αίτηση των κατόχων άμεσα ή έμμεσα από το ενεργητικό του οργανισμού και
β)
οι οργανισμοί, οι οποίοι εκδίδουν πάγιο αριθμό μετοχών και των οποίων οι μέτοχοι πρέπει να αγοράζουν ή να πωλούν υπάρχουσες μετοχές κατά την είσοδο ή την έξοδο από αυτούς.
Στην έννοια του ΕΟ δεν περιλαμβάνονται:
α)
τα συνταξιοδοτικά ταμεία κατά την έννοια του στοιχείου α) της δεύτερης παραγράφου του άρθρου 2 και του παραρτήματος Β του κανονισμού (ΕΚ) αριθ. 2533/98 και
β)
τα αμοιβαία κεφάλαια της χρηματαγοράς κατά την έννοια του παραρτήματος Ι του κανονισμού (ΕΚ) αριθ. 2423/2001 της Ευρωπαϊκής Κεντρικής Τράπεζας, της 22ας Νοεμβρίου 2001, σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2001/13) (2).
Για τους σκοπούς του ορισμού της έννοιας του ΕΟ, ο όρος «κοινό» περιλαμβάνει τους ιδιώτες (κοινούς), επαγγελματίες και θεσμικούς επενδυτές·
-
με τον όρο «συμμετέχον κράτος μέλος» νοείται κράτος μέλος που έχει υιοθετήσει το ευρώ·
-
με τον όρο «μη συμμετέχον κράτος μέλος» νοείται κράτος μέλος που δεν έχει υιοθετήσει το ευρώ·
-
με τον όρο «μονάδα παροχής στοιχείων» νοείται η μονάδα παροχής στοιχείων με την έννοια του άρθρου 1 του κανονισμού (ΕΚ) αριθ. 2533/98·
-
με τον όρο «κάτοικος» νοείται ο κάτοικος με την έννοια του άρθρου 1 του κανονισμού (ΕΚ) αριθ. 2533/98. Για τους σκοπούς του παρόντος κανονισμού, η κατοικία θεσμικής μονάδας που δεν διαθέτει σημαντική φυσική παρουσία προσδιορίζεται από την οικονομική επικράτεια υπό το δίκαιο της οποίας τελέστηκε η σύστασή της. Εάν η θεσμική μονάδα δεν έχει εταιρική μορφή, ως κριτήριο χρησιμοποιείται η έδρα, δηλαδή η χώρα της οποίας το σύστημα δικαίου διέπει τη δημιουργία και τη συνέχεια της ύπαρξης της θεσμικής μονάδας·
-
με τον όρο «ΝΧΙ» νοείται το νομισματικό χρηματοπιστωτικό ίδρυμα με την έννοια της παραγράφου 1 του πρώτου μέρους του παραρτήματος Ι του κανονισμού (ΕΚ) αριθ. 2423/2001 (ΕΚΤ/2001/13)·
-
με τον όρο «ΛΕΧΟ» νοούνται οι λοιποί ενδιάμεσοι χρηματοπιστωτικοί οργανισμοί πλην των ασφαλιστικών οργανισμών και των συνταξιοδοτικών ταμείων κατά την έννοια του στοιχείου α) της παραγράφου 2 του άρθρου 2 και του παραρτήματος Β του κανονισμού (ΕΚ) αριθ. 2533/98 και
-
με την έννοια «οικεία ΕθνΚΤ» νοείται η ΕθνΚΤ του συμμετέχοντος κράτους μέλους του οποίου είναι κάτοικος ο εν λόγω ΕΟ.
Άρθρο 2
Πραγματικός πληθυσμός παροχής στοιχείων
1. Ο πραγματικός πληθυσμός παροχής στοιχείων αποτελείται από τους ΕΟ κατοίκους της επικράτειας των συμμετεχόντων κρατών μελών. Ο ίδιος ο ΕΟ ή, στην περίπτωση των ΕΟ που δεν έχουν νομική προσωπικότητα κατά το εθνικό τους δίκαιο, τα πρόσωπα που κατά νόμο δικαιούνται να τα εκπροσωπούν, είναι υπεύθυνα για την παροχή των απαιτούμενων κατά τον παρόντα κανονισμό στατιστικών πληροφοριών.
2. Με την επιφύλαξη της παραγράφου 1, για το σκοπό της συλλογής πληροφοριών για τους κατόχους μετοχών στον κομιστή έκδοσης ΕΟ (παράγραφος 3 του δεύτερου μέρους του παραρτήματος Ι), ο πραγματικός πληθυσμός παροχής στοιχείων περιλαμβάνει τα ΝΧΙ και τους ΛΕΧΟ που δεν είναι ΕΟ. Οι ΕθνΚΤ μπορούν να παραχωρούν παρεκκλίσεις σ’ αυτές τις θεσμικές μονάδες υπό την προϋπόθεση ότι οι απαιτούμενες στατιστικές πληροφορίες έχουν συλλεγεί από άλλες διαθέσιμες πηγές σύμφωνα με την παράγραφο 3 στο δεύτερο μέρος του παραρτήματος Ι. Σε συμφωνία με την ΕΚΤ, οι ΕθνΚΤ ελέγχουν εγκαίρως τη συνδρομή αυτής της προϋπόθεσης προκειμένου να παρέχουν ή να ανακαλούν, εφόσον είναι απαραίτητο, παρεκκλίσεις με ισχύ από την αρχή κάθε έτους. Για τους σκοπούς του παρόντος κανονισμού, οι ΕθνΚΤ μπορούν να θεσπίσουν και να τηρούν κατάλογο των ΛΕΧΟ παροχής στοιχείων που δεν είναι ΕΟ, σύμφωνα με τις αρχές που τίθενται στην παράγραφο 3 του δεύτερου μέρους του παραρτήματος Ι.
Άρθρο 3
Παρεκκλίσεις
1. Οι ΕθνΚΤ μπορούν να παραχωρούν παρεκκλίσεις στους μικρότερους λαμβανομένου υπόψη του συνολικού τους ενεργητικού ΕΟ, υπό την προϋπόθεση ότι οι ΕΟ που συμβάλλουν στην κατάρτιση της συγκεντρωτικής τριμηνιαίας λογιστικής κατάστασης αντιπροσωπεύουν τουλάχιστον το 95 % του συνολικού, κατ’ υπόλοιπον, ενεργητικού των ΕΟ σε κάθε συμμετέχον κράτος μέλος. Οι ΕθνΚΤ ελέγχουν εγκαίρως τη συνδρομή αυτής της προϋπόθεσης ενόψει της παραχώρησης ή, εφόσον κρίνεται αναγκαίο, της άρσης οποιασδήποτε παρέκκλισης, με ισχύ από την αρχή κάθε ημερολογιακού έτους. Οι ΕΟ στους οποίους εφαρμόζονται αυτές οι παρεκκλίσεις παρέχουν στοιχεία μόνο σε τριμηνιαία βάση: τα στοιχεία υπολοίπων του τέλους του τριμήνου σε μετοχές/μερίδια έκδοσης ΕΟ, και τις αντίστοιχες τριμηνιαίες διορθώσεις λόγω αναπροσαρμογών αξίας ή τις συναλλαγές, κατά περίπτωση.
2. Παρεκκλίσεις μπορούν να παραχωρούνται σε ΕΟ που υπόκεινται σε εθνικούς λογιστικούς κανόνες οι οποίοι επιτρέπουν την αποτίμηση του ενεργητικού τους ανά χρονικά διαστήματα μεγαλύτερα του τριμήνου. Οι κατηγορίες ΕΟ στις οποίες οι ΕθνΚΤ έχουν την ευχέρεια να παραχωρούν παρεκκλίσεις θα αποφασίζονται από το Διοικητικό Συμβούλιο. Οι ΕΟ στους οποίους εφαρμόζονται οι παρεκκλίσεις αυτές υπόκεινται στις υποχρεώσεις που τίθενται στο άρθρο 6 του παρόντος κανονισμού σε συχνότητα σύμφωνη με τις λογιστικές τους υποχρεώσεις όσον αφορά το χρόνο αποτίμησης των στοιχείων του ενεργητικού τους.
3. Οι ΕΟ μπορούν να επιλέγουν να μην κάνουν χρήση των παρεκκλίσεων και, αντί αυτού, να εκπληρώνουν πλήρως τις υποχρεώσεις παροχής στοιχείων που καθορίζονται στο άρθρο 6. Εάν ένας ΕΟ κάνει αυτή την επιλογή, λαμβάνει τη συγκατάθεση της οικείας ΕθνΚΤ πριν από οποιαδήποτε μεταβολή στην εκ μέρους του χρήση αυτών των παρεκκλίσεων.
Άρθρο 4
Κατάλογος των ΕΟ για στατιστικούς σκοπούς
1. Η Εκτελεστική Επιτροπή θεσπίζει και τηρεί κατάλογο των υποκείμενων στον παρόντα κανονισμό ΕΟ, συμπεριλαμβανομένων, κατά περίπτωση, των επιμέρους οργανισμών που τους συναποτελούν (sub-funds), με την έννοια της δεύτερης παραγράφου του άρθρου 5. Ο κατάλογος μπορεί να βασίζεται σε υπάρχοντες καταλόγους ΕΟ που τελούν υπό την εποπτεία των εθνικών αρχών, όπου τέτοιοι κατάλογοι είναι διαθέσιμοι, που συμπληρώνονται από άλλους ΕΟ που εμπίπτουν στον ορισμό των ΕΟ του άρθρου 1.
2. Οι ΕθνΚΤ και η ΕΚΤ παρέχουν στους ενδιαφερόμενους ΕΟ την πρόσβαση στον κατάλογο των ΕΟ για στατιστικούς σκοπούς και τις ενημερωμένες εκδόσεις του δια της κατάλληλης οδού, μεταξύ άλλων με ηλεκτρονικά μέσα, μέσω του Διαδικτύου ή, κατ’ αίτηση των ενδιαφερόμενων μονάδων παροχής στοιχείων, σε έντυπη μορφή.
3. Ο κατάλογος των ΕΟ για στατιστικούς σκοπούς προορίζεται αποκλειστικά για ενημέρωση. Σε περίπτωση, πάντως, που η τελευταία διαθέσιμη ηλεκτρονική έκδοση του καταλόγου που αναφέρεται στην παράγραφο 2 περιέχει λάθη, η ΕΚΤ δεν επιβάλλει κυρώσεις σε καμία θεσμική μονάδα για πλημμελή εκπλήρωση της υποχρέωσης παροχής στοιχείων, στο βαθμό που η τελευταία έλαβε καλόπιστα υπόψη τον ανακριβή κατάλογο.
Άρθρο 5
Παροχή στοιχείων ανά επενδυτικό οργανισμό
1. Ο πραγματικός πληθυσμός παροχής στοιχείων παρέχει στοιχεία για το ενεργητικό και το παθητικό του ανά επενδυτικό οργανισμό (fund-by-fund).
2. Με την επιφύλαξη της παραγράφου 1, εάν ένας ΕΟ διαχωρίζει τα στοιχεία του ενεργητικού του σε διαφορετικούς επιμέρους οργανισμούς που τον συναποτελούν (sub-fund) κατά τρόπο που οι μετοχές/μερίδια που αντιστοιχούν σε κάθε υποταμείο καλύπτονται ανεξάρτητα από διαφορετικά στοιχεία του ενεργητικού, κάθε επιμέρους οργανισμός (sub-fund) θεωρείται ως μεμονωμένος ΕΟ.
3. Κατά παρέκκλιση των παραγράφων 1 και 2, με την επιφύλαξη της συναίνεσης της οικείας ΕθνΚΤ και σύμφωνα με τις οδηγίες της, οι ΕΟ μπορούν να παρέχουν τα στοιχεία του ενεργητικού και του παθητικού τους ως ομάδα, με την προϋπόθεση ότι αυτό οδηγεί σε αποτελέσματα παρόμοια με την παροχή στοιχείων ανά επενδυτικό οργανισμό (fund-by-fund).
Άρθρο 6
Τριμηνιαίες και μηνιαίες υποχρεώσεις παροχής στατιστικών στοιχείων
1. Ο πραγματικός πληθυσμός παροχής στοιχείων παρέχει, σύμφωνα με το παράρτημα Ι:
α)
σε τριμηνιαία βάση, τα στοιχεία υπολοίπων του ενεργητικού και του παθητικού των ΕΟ του τέλους του τριμήνου, και τις τριμηνιαίες διορθώσεις λόγω αναπροσαρμογών αξίας ή τις συναλλαγές, κατά περίπτωση και
β)
σε μηνιαία βάση, τα στοιχεία υπολοίπων των μετοχών/μεριδίων έκδοσης ΕΟ του τέλους του μήνα, και τις αντίστοιχες μηνιαίες διορθώσεις λόγω αναπροσαρμογών αξίας ή τις συναλλαγές, κατά περίπτωση.
2. Με την επιφύλαξη της προηγούμενης έγκρισης της οικείας ΕθνΚΤ και σύμφωνα με τις οδηγίες της, ο πραγματικός πληθυσμός παροχής στοιχείων παρέχει στατιστικές πληροφορίες επί τη βάσει μιας από τις δύο προσεγγίσεις παροχής στοιχείων που καθορίζονται στο παράρτημα Ι, σύμφωνα με τους ορισμούς του παραρτήματος ΙΙ.
3. Οι ΕθνΚΤ μπορούν να επιλέγουν να συλλέγουν τα στοιχεία του στοιχείου α) της πρώτης παραγράφου σε μηνιαία αντί σε τριμηνιαία βάση.
Άρθρο 7
Διορθώσεις λόγω αναπροσαρμογών αξίας ή συναλλαγές
1. Ο πραγματικός πληθυσμός παροχής στοιχείων παρέχει τις διορθώσεις λόγω προσαρμογών αξίας ή τις συναλλαγές, σύμφωνα με τις οδηγίες της οικείας ΕθνΚΤ, για τις συγκεντρωτικές πληροφορίες που παρέχονται κατά τη συνδυαστική ή τη συγκεντρωτική προσέγγιση που προσδιορίζονται στο παράρτημα Ι.
2. Σύμφωνα με τη συνδυαστική προσέγγιση που προσδιορίζεται στο παράρτημα Ι, οι ΕθνΚΤ μπορούν είτε να εκτιμούν κατά προσέγγιση τις συναλλαγές τίτλων από τις τίτλο προς τίτλο (s-b-s) πληροφορίες είτε να συλλέγουν άμεσα συναλλαγές τίτλο προς τίτλο (s-b-s).
3. Περαιτέρω υποχρεώσεις και κατευθυντήριες γραμμές σχετικά με την κατάρτιση των διορθώσεων λόγω αναπροσαρμογών αξίας ή των συναλλαγών προβλέπονται στο παράρτημα ΙΙΙ.
Άρθρο 8
Λογιστικοί κανόνες
1. Οι ακολουθούμενοι από τους ΕΟ για σκοπούς παροχής στοιχείων λογιστικοί κανόνες σύμφωνα με τον παρόντα κανονισμό είναι οι διαλαμβανόμενοι στο οικείο εθνικό δίκαιο κατ’ εφαρμογή της οδηγίας 86/635/ΕΟΚ του Συμβουλίου, της 8ης Δεκεμβρίου 1986, για τους ετήσιους και ενοποιημένους λογαριασμούς των τραπεζών και λοιπών άλλων χρηματοπιστωτικών ιδρυμάτων (3) ή, εάν η προηγούμενη διάταξη είναι ανεφάρμοστη, σε οποιονδήποτε άλλο εθνικό ή διεθνή κανόνα που εφαρμόζεται στους ΕΟ.
2. Με την επιφύλαξη των λογιστικών πρακτικών και των όρων συμψηφισμού που ισχύουν στα συμμετέχοντα κράτη μέλη, η παροχή του συνόλου των χρηματοοικονομικών στοιχείων του ενεργητικού και των στοιχείων του παθητικού για στατιστικούς σκοπούς πραγματοποιείται σε ακαθάριστη βάση.
Άρθρο 9
Προθεσμίες
1. Οι ΕθνΚΤ αποφασίζουν πότε πρέπει να λαμβάνουν στοιχεία από τις μονάδες παροχής στοιχείων κατά το άρθρο 6 προκειμένου να τηρούνται οι προθεσμίες που τίθενται στην παράγραφο 2.
2. Οι ΕθνΚΤ διαβιβάζουν στην ΕΚΤ:
α)
συγκεντρωτικά τριμηνιαία υπόλοιπα και διορθώσεις λόγω αναπροσαρμογών αξίας έως το πέρας των εργασιών της 28ης εργάσιμης ημέρας μετά το τέλος του τριμήνου στο οποίο αφορούν τα στοιχεία, βάσει των τριμηνιαίων στοιχείων που συλλέχθηκαν από τους ΕΟ και
β)
συγκεντρωτικά μηνιαία υπόλοιπα και διορθώσεις λόγω αναπροσαρμογών αξίας έως το πέρας των εργασιών της 28ης εργάσιμης ημέρας μετά το τέλος του μήνα στον οποίο αφορούν τα στοιχεία, βάσει των μηνιαίων στοιχείων για μετοχές/μερίδια έκδοσης ΕΟ ή βάσει των πραγματικών στοιχείων σύμφωνα με την τρίτη παράγραφο του άρθρου 6.
Άρθρο 10
Ελάχιστα πρότυπα και εθνικό πλαίσιο παροχής στοιχείων
1. Οι απαιτούμενες στατιστικές πληροφορίες υποβάλλονται από τον ΕΟ στην οικεία ΕθνΚΤ σύμφωνα με τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων που καθορίζονται στο παράρτημα IV.
2. Οι ΕθνΚΤ καθορίζουν και εφαρμόζουν το πλαίσιο παροχής στοιχείων που πρέπει να τηρεί ο πραγματικός πληθυσμός παροχής στοιχείων με βάση τα εθνικά χαρακτηριστικά. Οι ΕθνΚΤ διασφαλίζουν ότι το παραπάνω πλαίσιο παροχής στοιχείων εξασφαλίζει τις απαιτούμενες στατιστικές πληροφορίες και επιτρέπει τον ακριβή έλεγχο της συμμόρφωσης προς τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, που καθορίζονται στο παράρτημα ΙV.
Άρθρο 11
Συγχωνεύσεις, διασπάσεις και αναδιοργανώσεις
Σε περίπτωση συγχώνευσης, διάσπασης ή αναδιοργάνωσης που ενδέχεται να επηρεάσει την εκπλήρωση των στατιστικών της υποχρεώσεων, η συμμετέχουσα σε αυτές μονάδα παροχής στοιχείων, αφού δημοσιοποιηθεί η πρόθεση εφαρμογής μιας τέτοιας διαδικασίας και σε εύλογο χρόνο πριν από την έναρξη επέλευσης των αποτελεσμάτων της, ενημερώνει την οικεία ΕθνΚΤ για τις διαδικασίες που προβλέπονται για την εκπλήρωση των υποχρεώσεων παροχής στατιστικών στοιχείων που καθορίζονται στον παρόντα κανονισμό.
Άρθρο 12
Επαλήθευση και υποχρεωτική συλλογή
Οι ΕθνΚΤ ασκούν το δικαίωμα επαλήθευσης ή υποχρεωτικής συλλογής των πληροφοριών που παρέχουν οι μονάδες παροχής στοιχείων βάσει του παρόντος κανονισμού, με την επιφύλαξη του δικαιώματος της ΕΚΤ να ασκήσει η ίδια τα εν λόγω δικαιώματα. Τα δικαιώματα αυτά ασκούνται ιδίως από τις ΕθνΚΤ, εφόσον ίδρυμα που συμπεριλαμβάνεται στον πραγματικό πληθυσμό παροχής στοιχείων δεν πληροί τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, που καθορίζονται στο παράρτημα ΙV.
Άρθρο 13
Έναρξη παροχής στοιχείων
Η παροχή στοιχείων αρχίζει με τα μηνιαία και τριμηνιαία στοιχεία για το μήνα Δεκέμβριο 2008.
Άρθρο 14
Τελική διάταξη
Ο παρών κανονισμός τίθεται σε εφαρμογή την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Φρανκφούρτη, 27 Ιουλίου 2007.

Labels: 12
2
15
19